Ռոուզ Մաքգոուեն

**Ռոուզ Արիանա Մաքգոուեն** (, ), իռլանդա-ֆրանսիական ծագմամբ ամերիկացի դերասանուհի, ռեժիսոր և երգչուհի։ Առավել հայտնի է «Կախարդվածները» հեռուստասերիալում Փեյջ Մետյուսի դերով, որտեղ նկարահանվել է 2001-2006 թվականներին։ 2005 թվականին նա բազմաթիվ մրցանակների և անվանակարգերի արժանացած «Էլվիս» մինի-սերիալում խաղացել է Էնն Մարգրետի դերը։ Հայտնի է նաև «DOOM սերունդ», «Ճիչ», «Գրայնդհաուս», «Սպանության թագուհիներ», «Կոնան» և «Սարսափի մոլորակ» կինոֆիլեմրում մարմնավորած դերերով։

## Վաղ տարիներ
Ռոուզ Մաքգոուենը ծնվել և որոշ ժամանակ ապրել է Ֆլորենցիայում, նա ունի իռլանդական և ֆրանսիական արմատներ։ Դաստիարակվել է «Աստծո երեխաներ» աղանդի համաձայն։ Երբ Ռոուզը դարձել է 10 տարեկան, ընտանիքը տեղափոխվել է ԱՄՆ։ Ծնողների բաժանումից հետո Ռոուզի մոր բազմաթիվ սիրեկաններից մեկը համոզել է նրան, որ իր աղջիկը թմրամոլ է։ 14 տարեկանում նրան տեղափոխել են նարկոլոգիական կլինիկա։ Արդյունքում նա այնտեղից փախել է՝ գնալով տատիկի մոտ։ Մեկ տարի անց նա հեռացել է տանից և սկսել հանդիպել մի տղայի հետ, ով շուտով մահանում է՝ թողնելով Ռոուզին միայնակ։

## Կարիերա
Մաքգոուենը կինոյում առաջնաելույթ է ունեցել 1992 թվականին «Տղան Էնսինոյից» ֆիլմում։ Նա արժանացել է քննադատների դրական արձագանքին և «Անկախ ոգի» մրցանակին՝ 1995 թվականին «DOOM սերունդ» ֆիլմում խաղացած դերի համար։ Մեկ տարի անց նա նկարահանվել է «Ճիչ» սարսափ ֆիլմում։ 1998-1999 թվականներին եղել է «Bebe» ամերիկյան հագուստի գծի դեմքը։

Մաքգոուենը 90-ական թվականների մեծ մասն անց է կացրել անկախ կինոյում նկարահանվելու վրա՝ խաղալով հիմնականում տարօրինակ կանանց գլխավոր դերեր։ 1999 թվականի «Սպանության թագուհիներ» ֆիլմում խաղացած դերի համար արժանացել է MTV Movie Awards մրցանակի՝ «Լավագույն չարագործ» կատեգորիայում։

2001 թվականին Մաքգոուենը ստացել է Փեյջ Մետյուսի դերը՝ փոխարինելով Շենեն Դոերտիին և Հոլի Մարի Քոմբսի ու Ալիսա Միլանոյի հետ մտնելով «Կախարդվածները» սերիալի դերասանական կազմի մեջ։ 2005 թվականին «Կախարդվածները» սերիալում խաղացած դերի համար արժանացել է մրցանակի «լավագույն քույր» անվանակարգում։ Շոուն դադարեցվել է 2006 թվականին։

Սերիալում աշխատելու ժամանակ նա նաև խաղացել է այլ դերեր ուրիշ նախագծերում, որոնցից ամենաճանաչվածն է «Էլվիս» մինի-սերիալում խաղացած Էնն Մարգրետի դերը, ինչպես նաև հայտնվել է Բրայան դե Պալմայի «Սև խոլորձ» ֆիլմում։

2007 թվականին Մաքգոուենը խաղացել է Քվենտին Տարանտինոյի և Ռոբերտ Ռոդրիգեսի «Գրայնդհաուս», «Մահվան ապացույց» և «Սարսափի մոլորակ» ֆիլմերում։ Կինոքննադատները դրական են արձագանքել դերասանուհու նոր դերերին։ 2008 թվականին նկարահանվել է «Հիսուն մահկանացու» ֆիլմում, իսկ 2009 թվականին «Մարմնի մասեր» հեռուստասերիալի հինգ էպիզոդներում եղել է հրավիրված աստղ։

2007 թվականի ավտովթարի պատճառով կարիերայում ոչ մեծ դադարից հետո, որի արդյունքում դերասանուհին անցել է վարականգնողական երկար կուրս և դիմել պլաստիկ վիրահատության դեմքը վերականգնելու համար, խաղացել է կամեո-դեր «Մաչետե» ֆիլմում, սակայն նրա մասնակցությամբ դրվագը հեռացվել է ֆիլմի վերջնական տարբերակից։
180px|մինի|Մաքգոուենը 2008 թվականին
2011 թվականին նա խաղացել է գլխավոր չարագործի դերը «Կոնան» ֆիլմում։ Դերն ի սկզբանե նախատեսված է եղել տղամարդու համար, բայց դերասանուհին այնքան է դուր եկել պրոդյուսերներին, որ սցենարը փոփոխվել է հատուկ Մաքգոուենի համար։ Նա նաև վերադարձել է հեռուստատսերություն որպես հրավիրված աստղ «Կարգ ու կանոն։ Հատուկ կորպուս» սերիալում։

Նկարահանվել է ռեժիսոր Վիկտոր Սալվայի «Վախի բուլվար» հոգեբանական թրիլլերում, որը վարձույթի է հանվել 2012 թվականին։ Դերասանուհին նաև նկարահանվել է «Պաստորի կինը» հեռուստաֆիլմի գլխավոր դերերում։ 2013 թվականին եղել է «Մի անգամ հեքիաթում» սերիալի էպիզոդներից մեկի հրավիրված աստղը, որտեղ կատարել է չարագործ Կոռայի՝ Չար Թագուհու երիտասարդ մոր դերը։ 2014 թվականին հայտնի է դարձել, որ Ռոուզը միացել է «Ընտրյալը» հեռուստասերիալի երրորդ եթերաշրջանի հիմնական դերասանական կազմին։ «Մի անգամ հեքիաթում» սերիալի երրորդ եթերաշրջանում կրկին խաղացել է չարագործ Կոռայի դերը։

2014 թվականին Մաքգոուենը հանդես է եկել որպես «Լուսաբաց» կարճամետրաժ ֆիլմի ռեժիսոր, որը պատմում է Քենեդիի կառավարման տարիներին ծնողներից հեռանալու փորձ կատարող տղայի ճակատագրի մասին։ Ռեժիսորական դեբյուտի համար Մաքգոուենն արժանացել է «Սանդենս» ամերիկայն կինոփառատոնի մրցանակին, որը կայացել է 2014 թվականի հունվարին։ Նրա ֆիլմը լուսաբանվել է լրատվամիջոցներում և ներկայացման ոճը քննադատները համեմատել են Դուգլաս Սիրկի և Դևիդ Լինչի աշխատանքների հետ։ 2014 թվականի աշնանը Մաքգոուենը որոշել է ֆիլմը վարձույթի հանել Լոս Անջելեսում, որպեսզի այն կարողանա մրցակցել «Օսկար» մրցանակի համար «լավագույն խաղային կարճամետրաժ ֆիլմ» անվանակարգում։ Այնուամենայնիվ, ֆիլմը չի հայտնվել մրցանակի առաջադրվածների կրճատ ցուցակում։ Մաքգոուենը նաև հայտարարել է, որ վերամշակում է միանգամից երեք լիամետրաժ ֆիլմ, որոնցում պլանավորում է հանդես գալ որպես ռեժիսոր։

2014 թվականի վերջին Մաքգոուենը դարձել է «*Call of Duty: Advanced Warfare*» համակարգչային խաղի հերոս Լիլիթ Սվոնի և նրա արտաքինի նախատիպը, որի համար մեկնաբանություններ է ձայնագրել։

2015 թվականի հունվարին «Tangerine Entertainment» և «Sundial Pictures» կինոընկերությունները վարձել են Ռոուզին որպես «Սոճենիներ» լիամետրաժ թրիլլերի ռեժիսոր։

## Երաժշտական կարիերա
1999 թվականին, Մերիլին Մենսոնi հետ հարաբերությունների ընթացքում, նկարահանվել է նրա «Coma White» սինգլի երաժշտական տեսահոլովակում, ինչպես նաև հանդես է եկել որպես բեք-վոկալիստ «Posthuman» երգում։

Ռոուզը ձայնագրել է մի քանի սաունդթրեքներ։ 2002 և 2006 թվականներին «Կախարդվածները» սերիալի համար Փեգգի Լիի «Fever» երգի քավերը և դիջեյ BT-ի «Superfabulous» դուետային երգն ընդգրկվել է սերիալի սաունդթրեքի վերջին պաշտոնական ժողովածուի թրեք-ցուցակում։ Ձայնագրվել է երեք սաունդթրեք «Մոլորակի վախը» ֆիլմի համար։

2014 թվականին դերասանուհին ցանկություն է հայտնել ձայնագրել իր դեբյուտային երաժշտական ալբոմը և պաշտոնապես սկսել երգչուհու կարիերան։ 2014 թվականի օգոստոսի 25-ին թողարկվել է բրիտանացի երգչուհի Չարլի ԷքսՍիԷքսի «Break the Rules» սինգլի տեսահոլովակը, որում Ռոուզը հայտնվել է ուսուցչուհու կերպարով։

2015 թվականի սեպտեմբերի 21-ին տեղի է ունեցել Ռոուզի ալբոմի առաջին սինգլի և համանուն տեսահոլովակի թողարկումը՝ «RM486» անվանումով։

## Անձնական կյանք
1999 թվականի փետրվարից մինչև 2001 թվականի հունվարի 18-ը Ռոուզ Մաքգոուենը հանդիպել է Մերիլին Մենսոնի հետ։ Բաժանման պատճառները հայտնի չեն եղել մինչև 2015 թվականը, երբ Ռոուզը խոստովանել է, որ զույգը ստիպված է եղել բաժանվել Մենսոնի կոկաինից ունեցած կախվածության պատճառով։ 2001 թվականին հանդիպել է Քիփ Փարդուի հետ, սակայն նա ընդունվել է Եյլի համալսարան և զույգը բաժանվել է։ Միևնույն թվականին Ռոուզը հանդիպել է Ահմեդ Զապպային, որի հետ հանդիպել է ավելի քան մեկ տարի, 2002 թվականին զույգը բաժանվել է։ 2002-2005 թվականներին Ռոուզը հանդիպել Է Դևիդ Զինցեսկոյի հետ, սակայն այդ հարաբերություններն էլ են ավարտվել։ 2007 թվականի սկզբին լուրեր են տարածվել, որ Մաքգոուենը և Ռոբերտ Ռոդրիգեսը սիրավեպ ունեն, նույն տարվա մայիսին ամեն ինչ հաստատվել է, նույնիսկ հայտարարվել է նշանադրության մասին, սակայն 2009 թվականի հոկտեմբերի 2-ին հայտնի է դարձել, որ նշանադրությունը չեղարկվել է։

2007 թվականին դերասանուհին հայտնվել է ճանապարհատրանսպորտային պատահարի մեջ, ակնոցների ապակիները վնասել են նրա աչքն ու դեմքի մի մասը, դրանից հետո մի քանի պլաստիկ վիրահատություն է տարել դեմքի վրա։ Փոփոխությունները փոքր են, բայց նկատելի են նրանց համար, ովքեր ճանաչում և տեսել էին դերասանուհուն նախքան վթարը։ Ռոուզը ներկայումս ապրում է Լոս Անջելեսում՝ Կալիֆոռնիա նահանգում։ 2013 թվականի հոկտեմբերի 12-ից Մաքգոուենն ամուսնացած է նկարիչ Դեյվի Դիտեյլի հետ, որի հետ նա հանդիպել է իրենց հարսանիքից մեկ տարի առաջ։ 2015 թվականի մայիսի 1-ին նրանք բաժանվել են, իսկ 2016 թվականի փետրվարի 1-ին՝ ամուսնալուծվել։
 
1998 թվականից 1999 թվականներին Մաքգոուենը եղել է *Bebe* հագուստ արտադրող ընկերության դեմքը։ Նկարահանվել է այնպիսի հայտնի ամսագրերի շապիկներին ինչպիսիք են` Maxim, Seventeen, Հարցազրույց, GQ: Ռոուզը նաև արժանացել է Maxim, FHM, Stuff, Blender ամսագրերի կարծիքով ամենասեքսուալ կնոջ «տիտղոսներին»։

2019 թվականի մարտի 1-ին Մաքգոուենը խոստովանել է, որ մի անգամ աբորտ է տարել այն բանից հետո, երբ հակաբեղմնավորիչ դեղահաբերը ձախողվել են։

### Վայնշտեյնի հետ կապված սկանդալ ու օրենքի հետ կապված խնդիրներ
Մաքգոուենը դարձել է հոլիվուդյան առաջին դերասանուհիներից մեկը, որն ամերիկացի հայտնի պրոդյուսեր Հարվի Վայնշտեյնին մեղադրել է բազմիցս սեռական ոտնձգությունների և բռնաբարելու մեջ նրա դերասանական կարիերայի արշալույսին։ Դերասանուհու խոսքով՝ Վայնշտեյնի ներկայացուցիչներն իրեն 1 միլիոն դոլար են առաջարկել տեղեկատվությունը չհրապարակելու համար, հրաժարվելով գործարքից, Մաքգոուենը մամուլին պատմել է, որ պրոդյուսերի կողմից բռնաբարվել է 1997 թվականին «Սանդենս» կինոփառատոնում և նրանից 100 հազար դոլար է ստացել լռության համար։ Մաքգոուենի նախկին փեսացուն՝ Ռոբերտ Ռոդրիգեսը, որը նրան նկարահանել է «Գրանդհաուս» ֆիլմում՝ ի հեճուկս Վայնշտեյնի, կարծում է, որ բռնաբարողի հետ դերասանուհու սկանդալը դարձել է նրա նախագծի ձախողման գլխավոր պատճառը։ Նա գիտեր 1997 թվականի միջադեպի մասին և հասկացել էր, որ Մաքգոուենի ճանապարհը դեպի մեծ կինո, որին ինչ-որ կերպ առնչություն ունի Վայնշտեյնի ընկերությունը, պատվիրված է։

Պատմությունը նոր թափ է հավաքել, երբ հայտնի է դարձել, որ ոստիկանությունը Մաքգոուենին ձերբակալելու օրդեր է ստացել դեռ 2017 թվականի փետրվարի 1-ին։ Դերասանուհուն կասկածել են թմրանյութեր պահելու և օգտագործելու մեջ։ «United Airlines»-ի ինքնաթիռում մնացել էին Մաքգոուենի անձնական իրերը կոկաինի հետքերով։ Նոյեմբերի 14-ին դերասանուհին անձամբ է հանձնվել իշխանություններին և ձերբակալվել, բայց 5 հազար դոլար գրավի դիմաց անմիջապես ազատ է արձակվել։ Ինքը՝ Ռոուզ Մաքգոուենը, հերքել է մեղադրանքները և կարծում է, որ գործը սարքվել է Հարվի Վայնշտեյնի կողմից՝ ի պատասխան դերասանուհու խոստովանության։

2018 թվականի փետրվարի 7-ին հայտնի է դարձել, որ Ռոուզ Մաքգոուենի նախկին մենեջեր Ջիլ Մեսիկն ինքնասպան է եղել։ Ընտանիքն այդ ինքնասպանությունը կապել է Վայնշտեյնի հետ ծավալված սկանդալի հետ։ Այն փաստը, որ հիսունամյա Մեսիկը, որը տառապում էր երկբևեռ խանգարմամբ և պայքարում էր դեպրեսիայի դեմ, հայտնվել է ԶԼՄ-ների առաջին շերտերի Ռոուզ Մաքգոուենը և Հարվի Վայնշտեյնը բորբոքված սկանդալում, կարող էր ինքնասպանության հնարավոր պատճառ դառնալ։

## Ֆիլմագրություն
### Ֆիլմեր

### Հեռուստատեսություն

### Տեսագրություն

## Ծանոթագրություններ

## Արտաքին հղումներ
* Պաշտոնական կայք

Կատեգորիա:20-րդ դարի ամերիկացի դերասանուհիներ
Կատեգորիա:20-րդ դարի դերասանուհիներ
Կատեգորիա:21-րդ դարի ամերիկացի դերասանուհիներ
Կատեգորիա:21-րդ դարի դերասանուհիներ
Կատեգորիա:Ամերիկացի երգչուհիներ
Կատեգորիա:Ամերիկացի կին հնչյունավորողներ
Կատեգորիա:Ամերիկացի կինոդերասանուհիներ
Կատեգորիա:Ամերիկացի հասարակական գործիչներ
Կատեգորիա:Ամերիկացի հեռուստատեսային դերասանուհիներ
Կատեգորիա:Ամերիկացի մոդելներ
Կատեգորիա:Ամերիկացի ռեժիսորներ
Կատեգորիա:Դերասանուհիներ այբբենական կարգով
Կատեգորիա:ԼԳԲՏ իրավունքների ակտիվիստներ
Կատեգորիա:Ռեժիսորներ այբբենական կարգով
Կատեգորիա:Ֆլորենցիա քաղաքում ծնվածներ